หุ้นกับนอมินีลูบคมตลาดทุน
ทราบกันดีว่า ตลาดหุ้นไทยนั้นเต็มไปด้วย “นอมินี” (Nominee)
7 เม.ย. 2558

ทราบกันดีว่า ตลาดหุ้นไทยนั้นเต็มไปด้วย “นอมินี” (Nominee)
นอมินี ก็คือตัวแทนของบุคคลใดบุคคลหนึ่ง ส่วนใหญ่จะมีความหมายในเชิงลบมากกว่า เพระมีนัยสำคัญว่า บุคคลที่เป็นเจ้าของที่แท้จริงไม่ต้องการที่จะออกตัวในการทำธุรกรรมนั้นๆ
เช่น นักลงทุนรายใหญ่ในตลาดหุ้น
อาจมีหลายคนที่นอกจากจะซื้อขายหุ้น โดยใช้ชื่อของตัวเองแล้ว
ก็อาจมีการตั้งนอมินีขึ้นมาด้วย
ยิ่งไปกว่านั้น บริษัทหลักทรัพย์ (บล.) หรือโบรกฯ ก็จะให้ความร่วมมือเป็นอย่างดี
ความร่วมมือที่ว่านี้ก็คือ รู้เห็นเป็นใจนั่นแหละ
เพราะเมื่อเป็นความต้องการของ (ลูกค้า) นักลงทุนรายใหญ่ ทางโบรกฯ ก็พร้อมจัดให้ หรืออยากจะเปิดบัญชี (นอมินี) ขึ้นมากี่บัญชี ก็บอกหรือสั่งได้
ส่วนตัวผมไม่ทราบว่า ทำไมนักลงทุนเหล่านั้นต้องสร้างบัญชีนอมินีขึ้นมา
แต่ก็อย่างว่าครับ คือ ต้องคิดหรือมองในด้านลบไว้ก่อน
เช่น ต้องการสร้างราคาหุ้น หรือไม่ต้องการให้ใครมารู้ว่าฉันกำลังเข้าไปลงทุนหุ้นตัวนั้น ตัวนี้ หรือเป็นการเลี่ยงเพื่อถูกตรวจสอบเส้นทางทางการเงินในกรณีต่างๆ ที่อาจถูกตรวจสอบขึ้นมาในภายหลัง
ยังจำกรณีปัญหาหุ้น PLAT กันได้ไหม
หุ้นตัวนี้มีนักลงทุนรายใหญ่ได้รับการจัดสรรกันหลายคน และบางคนก็ใช้บัญชีนอมินีในการรับหุ้นตัวนี้ไว้
พอเปิดเทรดมาวันแรก รู้ว่าหุ้นต่ำกว่าไอพีโอแน่นอน แต่การที่ตัวเองได้หุ้นมาในราคาที่มีส่วนลด ก็เลยตั้งขายในราคาที่ต่ำกว่าไอพีโอ แต่ไม่น้อยไปกว่าส่วนลดที่ได้มา
ผลก็คือ ผ่านมาถึงวันนี้ ยังไม่รู้เลยว่า รายใหญ่คนไหนทิ้งหุ้น
เพราะเขาใช้บัญชีนอมินี เลยควานหากันไม่เจอ
นอมินียังถูกนำมาใช้กับเจ้าของหุ้นไอพีโอด้วย
เรื่องนี้เหมือนเคยเขียนมาแล้ว
เป็นกรณีที่เจ้าของต้องการนำหุ้นเข้าตลาดหุ้น และขายหุ้นไอพีโอให้กับประชาชนทั่วไป
ทว่า ตามเกณฑ์ของ สำนักงาน ก.ล.ต.ก็มีการกำหนดสัดส่วนการถือหุ้นของนักลงทุนรายย่อยไว้ ว่าจะต้องมีจำนวนเท่านั้น เท่านี้ ต้องไม่น้อยไปกว่านี้
แต่เมื่อเจ้าของ เกรงว่าจะถูกมือดีมาแอบทยอยช้อนหุ้นในภายหลังแล้วฮุบหุ้นนั้นเข้าพอร์ต กระทั่งเข้ามาถือหุ้นในสัดส่วนใกล้เคียงกับเจ้าของเดิม
ก็เลยต้องสร้างบัญชี (นอมินี) แบบนักลงทุนรายย่อยขึ้น เพื่อมาซื้อหุ้นเหล่านั้นไว้เอง
หรือบางทีก็ไม่อยากสูญเสียความเป็นเจ้าของ แต่ก็ต้องทำตามเกณฑ์ ก.ล.ต. จึงสร้างบัญชีนอมินีเข้าไปรับซื้อหุ้นไอพีโอคืนมาส่วนหนึ่ง
ที่เหลือก็ปล่อยให้รายย่อยไปบ้างนิดๆ หน่อย
แน่นอนว่า เรื่องนี้ทางโบรกฯ หรือที่ปรึกษาทางการเงิน (เอฟเอ) จะต้องรู้เห็นเป็นใจด้วยสุมหัวกันสนุกสนาน
นอมินีไม่ได้ถูกนำมาใช้กับนักลงทุนรายบุคคลเท่านั้น
แต่ยังรวมไปถึงบริษัทต่างๆ ก็ตั้งบริษัทที่เป็นนอมินีขึ้นมา เพื่อมีนัยสำคัญบางอย่างในการทำธุรกรรม
เช่น บริษัทที่ไม่ได้เป็นสัญชาติไทย แต่ต้องการเข้ามาถือหุ้นหรือตั้งบริษัทขึ้นมา แล้วต้องการถือหุ้นในอัตราส่วนที่มากกว่าทางการไทยกำหนด
ก็เลยต้องตั้งบริษัทนอมินีขึ้นมาในประเทศไทย
หลังจากนั้นก็เข้ามาถือหุ้นในบริษัทนั้นๆก็เพื่อจะได้ไม่มีปัญหาในการออกสิทธิ์ต่างๆ หรือการกำหนดนโยบาย
ไม่ว่าจะเป็นกรณีใดก็เหอะ เรื่องแบบนี้พอมีปัญหาหาขึ้นมา แล้วตรวจสอบยากมาก
ยิ่งหากใครเคยทำพลาด หรือถูกจับได้ (หากทำความผิด) นักลงทุนอื่นๆ ก็พยายามเรียนรู้ความผิดพลาดเหล่านั้น เพื่อจะไม่ได้ให้เกิดขึ้นกับตัวเอง
มีเพื่อนที่เป็นนักลงทุนบอกอย่างนี้ครับ
หากจะเล่นหุ้น แล้วเป็นคนดี และต้องการรวย (จากหุ้น) ด้วย
มันยากจริงๆ
 
 
 
 
 